**РАМАН “ОБАЛЬ”**

(урыўкі)

Фруза Зянькова, Герой Савецкага Саюза, кіраўнік Обальскай камсамольска-маладзёжнай арганізацыі "Юныя мсціўцы".

"Дзіўна, аднак, усё неяк у жыцці паварочваецца, нейкі непрадбачаны і загадкавы збег абставін. Смерць закранае сваім подыхам толькі першага, скажам, і другога, а трэці застаецца жывы. Вось ляжыць Шашкова на папялішчы ля Дзвіны забітая, а яна, Фруза, крочыць па вуліцы... I там жа, ля пантоннага моста, ляжаць забітыя палонныя, а яна, Фруза, бачыць неба і сонца, яна жывая. Тут бы толькі радавацца, а яна вось не радуецца, мучыць душу нейкімі сумненнямі, якія нічога не варты... А можа, сумненні ёсць тое дзіўнае, чым бароніцца чалавек ад бяды?.. Не, сумненні не зашкодзяць, калі на печы сядзіш. А ў змаганні ніякія сумненні недапушчальныя, тут патрэбны рашучасць, цвёрдасць, дакладнае веданне мэты. У змаганні, у барацьбе той, хто не сумняваецца, заўсёды апярэдзіць, заўсёды выйграе нейкі міг, які дае магчымасць пазбегнуць бяды... Вось тут дык і сапраўды навука складаная! Ненавідзіш ворага, а трэба сябе паводзіць такім чынам, каб і знаку таго пачуцця на тваім абліччы не было. А вуліца, здаецца, канчаецца, далей толькі папялішчы, і ў іх вуліца і ўпіраецца. Трэба некуды павярнуць ды агледзецца. I нешта ж рынку таго не відно... Не, яна правільна ідзе. Вунь насып высокі, па ім марудна цягнік паўзе — гэта да чыгуначнага моста праз Дзвіну. За гэтым спаленым будынкам, што па правы бок вуліцы, павінна адкрыцца невялікая царква, а ўлева ад яе і рынак месціцца. Так, па гэтай вуліцы яна ішла сёння ранкам, яшчэ прыпынялася, разглядаючы дзіўна і прыгожа сплаўленае агнём пажару шкло...

Сцены будынка пярэстыя ад чорных пісягаў даўняга пажару, брук закіданы шэрым сяйвом патрушчанай тынкоўкі, клён на зломе рудаваты, быццам папэцканы рэдкай вохраю. I паветра чыстае, і неба ў высі блакітнае, і ніякіх стужак над вуліцай няма, і пагойдваецца, нудна рыпіць саржавелая бляха, што шырокім блінцом завісла над сцяной спаленага будынка. Толькі чамусьці зусім няма прахожых. Нібыта адразу і раптоўна людзі скрозь пахаваліся некуды..."

"Фруза павярнула за рог спаленага будынка і адразу ўбачыла вісельню. Дакладней, спачатку ўбачыла людзей, што адарваліся ад зямлі і нібыта плылі ў паветры, адпіхваючы босымі нагамі нейкі дзіўна зіхатлівы полаг; полаг гэты быў нешырокі, нейкі гарбаты, быццам хваля, увесь час трымцеў, быў падобны на загусцелае мроіва. За ім акрэсліліся вербы над гліністым узвалам Дзвіны.

"Паглядзі і людзям пра герояў расказвай!.."

Фруза згадала гэтыя словы і зразумела, што яна, мабыць, не памылілася ў сваёй здагадцы, што чалавека, які сядзеў на лавачцы побач з ёю, яна ведае, што не проста той барадач сказаў, каб ішла на рынак, а загадаў зрабіць гэта, загадаў, каб праверыць яе мужнасць і вытрымку.

I ад гэтых яе думак як нешта імгненна змянілася наўкола, і змянілася ў душы, і змянілася ў настроі, і змянілася ў зроку. Фруза яшчэ не ведала, што будзе рабіць, не ведала, ці хопіць у яе мужнасці прайсці блізка ля шыбеніцы, не ведала, ці разумна гэта ўвогуле — ісці зараз туды, на рынак, каб зблізку паглядзець на тых гаротнікаў, якія боўтаюцца на вісельні! — а ногі рухаліся ўжо наўпярок волі, ногі спяшаліся, быццам баючыся, што спозняцца, не паспеюць дайсці. Цяпер Фруза бачыла, што павешаныя вісяць няроўна, быццам стаяць на прыступках нябачнага ганка, што асеў паміж тэлеграфнымі слупамі, бачыла, што гэтыя слупы злучаны кароткай перакладзінай, а за ёй ідзе ўверх ужо толькі адзін слуп з блішчастымі белымі ізалятарамі на канцы, бачыла, што крыху ніжэй перакладзіны прымацавана тоўстая белая дошка, ад якой цягнуцца ўніз тры чорныя вяроўкі; вяроўкі на канцах дошкі былі даўжэйшыя за тыя, што віселі пад перакладзінай, няроўна дзелячы прастору паміж слупамі...

Фруза прымусіла сябе зноў паглядзець на вісельню, і цяпер яе позірк ухапіў адразу тое, што напачатку яна не прыкмеціла. Мужчыны вісяць па краях, а ў сярэдзіне, паміж слупамі, вісіць дзяўчына, вельмі кволенькая, танюткая, у жаўтлявай, разадранай на плячах сукенцы. Твару не відно, яго закрылі валасы, доўгія, жытнёвага колеру. I гэтакага ж колеру ногі, і ступакі іх неяк скрыўлены, быццам зламаныя. Кончыкі пальцаў хаваюцца за фанерынай, на якой чарнее надпіс, вялікія літары стаяць няроўна, але відаць выразна: "Сталінскія бандыты". Фанерына доўгая, мужчыны сваімі каленямі як бы адпіхваюць яе ўбок, каб краёк фанерыны не драпаў дзяўчыне пальцы ног. Абодва мужчыны басанож, у нейкім злямцаваным, пакамечаным і падраным адзенні: на адным надзета расхрыстаная сіняя, у белую палоску кашуля, а на другім — белая некалі, а цяпер спрэс у рудаватых плямах футболка з шырокім чорным каўняром, надарваным з правага боку. Мужчыны каротка падстрыжаныя, галовы неяк дужа ж аднолькава завіслі над грудзямі, але і ў аднаго і ў другога галава як бы крыху нахіленая да дзяўчыны, нібыта кожны сіліцца нешта сказаць ёй..."

*Зінаіда Партнова, Герой Савецкага Саюза, член Обальскай камсамольска-маладзёжнай арганізацыі "Юныя мсціўцы".*

**Роздум ля грушы-дзічкі**

"Сёлета сады цвітуць на вёсках слаба. Шмат у каго яблыні і слівы пабіты маразамі. Жахліва глядзець на такія дрэвы. Увосень, калі дрэвы ў садах паскідаюць лістоту, гэты колер здаецца натуральным. А вясною, калі скрозь зеляніцца ўсё жывое, чорны колер яблынь рэжа зрок, палохае, ад яго пагана робіцца на сэрцы. Белы колер квецені — колер жыцця. Чорны колер папечаных марозам галін — колер смерці.

А на нашай грушы-дзічцы аніводнай чорнай галінкі няма. Станеш на ганак, зірнеш у сад, дык здаецца, што яна зусім без голля, а злеплена з гэтых пышных кучомак бела-ружаватай квецені. Здаецца яшчэ, што гэта зусім не дрэва, абсыпанае вясновымі квятамі, а белае воблачка, якое ціха апусцілася з блакітнага неба, зачапілася за слуп жардзянніку і знерухомела, назаўсёды завісла над вузкім лапікам зялёнай травы.

Гэткага дзіва ніколі раней я не бачыла. Даводзілася мне да бабулі прыязджаць і вясной, бачыла я сад у квецені, нават у сачыненні, якое настаўніца дужа ўхваліла, пісала, як цвіце наша груша-дзічка. Але ж гэткай пышнай, нейкай шалёнай квецені аніколі раней бачыць мне не даводзілася. I што дзіўна: вайна ж ідзе, чужынцы наўкола пануюць, людзі гаруюць, гэтулькі слёз людскіх ліецца, а дрэва сваім жыццём жыве. Відаць, ёсць у гэтым вялікая мудрасць зямлі, якую я яшчэ не спасцігла. Дрэвы, мабыць, мудрэйшыя за людзей.

Мне часам здаецца, што я чую мову дрэў у садзе. Толькі вось пра што яны гамоняць — зразумець не магу. А вось каб знайшоўся чалавек, які зразумеў бы мову дрэў і зямлі, мову пчол, птушак, травы... Дзівосы з дзівосаў адкрыліся б тады перад такім чалавекам.

Дужа хацелася б дажыць да таго дня, калі голас такога чалавека прагучыць!..

А я пакуль што слухаю галасы, што плывуць з кожнай галінкі нашай грушы-дзічкі. Такое ўражанне, што сюды пазляталіся ўсе пчолы Падзвіння. Яны лётаюць над суквеццямі, сноўдаюцца па квятах, гудуць, зумкаюць, варушаць пялёсткі. А вось і чмялі прыляцелі, гудуць басавіта, і суквецці пад імі зыбаюцца, і на зямлю церусіцца рэдкае белае сяйво, нібыта снег у цёплы хмарны вясновы дзень. Поўна белых пялёсткаў і на траве, і на градах, і кара здаецца стракатай, быццам прапалена кропкамі белага агню навылет. I ў мяне такое адчуванне, што разам з гэтымі пялёсткамі некуды ціха плыве і зямля, і наша груша-дзічка, і разам з імі і я сама плыву...

Можа, гэта не пялёсткі ападаюць на дол, а злятаюць з невядомай мне высі літары нязнаных, анікому не вядомых слоў?

А што зараз там, у Германіі, адкуль ідуць і ідуць цягнікі, гружаныя танкамі, гарматамі, салдатамі? Таксама цвітуць сады? 3 краіны, дзе цвітуць сады, едуць забойцы і рабаўнікі?..

Якою карай пакарае наш народ Гітлера, калі фашысцкія войскі будуць ушчэнт разбіты і мы ўвойдзем у Берлін?

Не ведаю. Не ведаю ўвогуле, якую кару можна прыдумаць жывому стварэнню, на сумленні якога гэтулькі чалавечай крыві, смерці, бяды, разбурэння.

Мне хочацца, каб перамогу людзі святкавалі вясной. Каб скрозь па зямлі цвілі сады, а мы святкавалі перамогу..."

**Роздум у чыстым полі**

"Злётала дахаты, прынесла два калочкі, увагнала іх глыбока, драціною перакруціла, зямлю ля кораня ўскапала. Не ведаю, чаму, але чамусьці менавіта тут, ля гэтага кволага парастачка, адкрылася мне патаемная сувязь зямлі і людзей.

Людзі падобны на гэтыя карані.

Чалавека можна забіць, можна ператварыць у дым і попел, але народ знішчыць нельга, калі карані яго ўвайшлі глыбока ў зямлю. I карані народа — гэта не толькі яго сыны і дочкі, але гэта і тое, што ім народжана, створана і збудавана на зямлі і застаецца нашчадкам...

Жыццё на зямлі неадольнае. Але зямлі няўтульна без чалавека. I чалавеку няўтульна без зямлі і таго, што ёсць на ёй. I стаўленне чалавека да зямлі — толькі гэта і нішто іншае! — выяўляе сапраўдную сутнасць чалавека. Некалі чалавек пасадзіў тут грушу, яе знесла снарадам, ад пня прабіўся парастачак, і з яго вырасла грушадзічка, якая цешыла людское вока і адорвала людзей сваім багаццем. А другі чалавек спілаваў гэтае дрэва, знішчыў яго, зглуміў аніколькі не клапоцячыся пра тое, што ён абрабаваў зямлю і людзей.

Так, людзі розныя. Але адрозніваюцца яны адзін ад другога толькі стаўленнем да зямлі і таго, што ёсць на ёй. Адзін урабляе зямлю і дбае пра тое, каб яна была прыгожая і адорвала людзей сваім багаццем. Другі жыве мараю заваяваць, захапіць тое багацце сілаю зброі, нахабствам і вераломствам...

Гэтак было здаўназдавён.

Татарскія коні розных ханаў неслі на сваіх спінах не хлебаробаў, а ўрвіцеляў, рабаўнікоў і катаў.

Пад жалезнымі кальчугамі крыжакоў біліся сэрцы не людзей, якія марылі пра тое, каб урабіць і ўпрыгожыць зямлю, па якой ступалі іхнія боты, а сэрцы захопнікаў і рабаўнікоў, у якіх няма ні літасці, ні спагады.

Гэтую гістарычную сутнасць тых далёкіх ад мяне падзей я ўведала з кніг, якія пашчасціла прачытаць. 3 жыцця, што наўкола мяне цяпер, ведаю, як выглядаюць у сапраўднасці чужынцы, як выглядае ў рэальнасці тое, што вызначылася на старонках кніг і падручнікаў па гісторыі кароткім словам "рабства". Спрабую спасцігнуць цяпер і тое, пра што не чытала ў падручніках. Дзе, калі, як, з чаго ў чалавечай галаве нарадзілася думка пра тое, што можна жыць працаю чужых рук, чужога розуму, жэрці багацці зямлі, якая не табою дагледжана, не табою ўпрыгожана, не табе належыць? Хто быў ён, той першы чалавек, які прыйшоў да высновы, што можна жыць працаю чужой? Чаму, з чаго тая выснова нарадзілася? I чаму яна, тая выснова, прайшла праз стагоддзі, жыве і не памірае дагэтуль?

Чаму, чаму, чаму?..

Іх жа, людзей добрых, што сеялі хлеб і ўпрыгожвалі зямлю, было больш тады, больш зараз, будзе больш заўсёды! I таму я веру: перамогуць яны, менавіта гэтыя! Пераможа праўда і праца!"

**Роздум ля турэмнай сцяны**

"Холад турмы падобны на лютага і вытанчанага ката. Але болей ад холаду мучыць зусім іншае, мучыць усведамленне таго, што я нічога не магу рабіць, што не паспею, не злаўчуся перадаць, паведаміць нашым у атрад тое, аб чым пашчасціла дазнацца, папярэдзіць.

Смерць не палохае мяне. Я памру гэтак жа мужна і прыстойна, як паміралі мае сябры обальцы. Палохае мяне тое, што здраднік, які навёў фашыстаў на след нашага падполля ў Обалі, жывы, што ён ходзіць па зямлі, што ён, мажліва, глядзіць зараз на Дзвіну, што ён можа нарабіць яшчэ больш бяды!

Дзвіна, Дзвіна, Дзвіна...

Яна не прыгажэйшая, здаецца, за маю Няву, раку непаўторную і дзівосную. Але Нява далёка, а Дзвіна перад вачыма... Як спаважна плывуць па ёй крыгі!.. Вялізная крыга сунецца пасярэдзіне paкi, на ёй забіты конь, развалкі, забіты чалавек на іх, і рука яго, што звесілася з развалак у праломку паміж крыгамі і памалу шавеліцца, быццам жывая...

Дык вось, выяўляецца, з чаго ўсё мроіцца і мроіцца Дзвіна! Гэта ж і я неўзабаве — можа, заўтра, а можа, сёння, нават праз гадзіну якую — паплыву ў нябыт, паплыву гэтак жа, як плыў на крызе невядомы мне чалавек, калі я назірала за пераправай... Не, нікуды мне ўжо не плысці! Дарога мая вядомая: тарфяны кар'ер ля Баравухі — там страляюць вязняў з полацкай турмы...

А можа, што-небудзь зменіцца?

А можа, неяк іначай мой лёс павернецца, пашчасціць зноў убачыць сонца, траву, дрэвы?.. I дзеля чаго ўвогуле чалавек жыве на гэтай зямлі? Дзеля радасці? Дзеля пакуты? Дзеля змагання і перамогі?

"Мы в мир пришли, и нас с тобой не спросят: решает небо, каждого куда..."

А можа, усё ў чалавечым жыцці, ад першага дня нараджэння чалавека і да апошняга дня, і вядзецца паводле гэтага — толькі ж ці дакладна я цытую? — паэтычнага выслоўя?.. Не, тут, у гэтых паэтавых радках, дастаткова іранічнай усмешкі. У сваім жыцці чалавек усё вырашае сам. А неба толькі глядзіць. Глядзіць раўнадушна, без спачування, без спагады, без дапамогі, і яму, небу, не баліць, калі баліць табе. I яму, небу, аніякай радасці, калі тваё сэрца радуецца. I вочы неба заўжды сухія, калі вочы твае поўныя слёз. Гэтак яно заўжды было, гэтак! Не, нічога не рашае неба. Усё чалавек вырашае сам: якую сабе сцяжынку выбраў, па той і тэпаюць яго ногі, ідуць, пакуль чалавек жывы!.."

Алесь САВІЦКІ